Ūbānu pilskalns
Ūbānu pilskalns atrodas Vidzemē, Madonas novada Praulienas pagasta rietumos, netālu no valsts autoceļa P62 (Krāslava—Preiļi—Madona). Pilskalnu aprakstījis Ernests Brastiņš. Pilskalnam ir 25 metrus augstas stāvas nogāzes pret austrumos tekošo Ilgas upīti, bet rietumos tas lēzeni paceļas 10 metru augstumā. Gar stāvāko nogāzi saglabājusies terase, rietumu pusē tā noarta. Kalnā atrastas senlietas, konstatēts kultūrslānis. Saglabājušās teikas, ka kalnā bijusi pils, bet pretējā kalnā — baznīca.